《送刘谦山邑尊去任》
清代·钱荣国

三十年来令八九，公令我邑时特久。心劳抚字拙催科，乐只君子民父母。

第一宽大培心田，公庭挞罚挥蒲鞭。以静以慎决疑狱，如拨云雾窥青天。

案牍馀閒喜接士，接士讵真无臧否。尊贤容众矜不能，度似春风心似水。

矜恤善政尤乐为，廉泉大沛甘如饴。债台高筑曾莫惜，道是职分吾无辞。

宰县才长更忧国，外侮内讧患不测。当倭未与中议和，江海咽喉防务亟。

军书旁午县中过，人心恇扰末如何。惟公好整好以暇，安置妥贴平不颇。

民教原来似冰炭，宵小抵隙成巨案。我公调护多苦心，不惜俸钱赔万贯。

呜呼人心日下如江河，如此良吏今岂多。忽闻福星照旁邑，去思碑石空搓摩。

鲰生课徒日闭户，非公不至师子羽。下风仰望德政多，赋诗敢附理县谱。

作者简介：字俊甫，又字榗夫。光绪乙未岁贡，署理苏州府学教授，兼理训导。著有春雨堂诗章。邑志传文苑。外舅笃于内行，兄殁，逋负数千金，与弟分任之，不以累诸侄。中年设帐金阊，晚年司铎吴郡，故三吴人士出门下者转较里中为多。性喜经史词章，于性理岐黄亦极研究有得。累试辄高等，长沙王益吾祭酒督学江苏，岁科两试皆第一，才名籍甚，而卒不遇，命也。平生自奉甚刻苦，而待人则颇宽厚，殁之日，凡苏之学书门生皆为涕泣，其感人如此。